ΕΥ ΖΗΝ : ΦΙΛΙΑ : ΦΙΛΟΙ ( 2022-2023)

Γ1 ΤΑΞΗ – 21ο ΔΗΜ.ΣΧ.ΚΑΛΛΙΘΕΑΣ

Α : ΣΤΟΧΟΙ ΤΟΥ ΠΡΟΓΡΑΜΜΑΤΟΣ

* η καλλιέργεια της αίσθησης του ανήκειν στο σχολείο , ως κοινότητα *που νοιάζεται , φροντίζει* και *προάγει* την φυσική και ψυχική υγεία των μαθητών
* η αυτογνωσία των μαθητών μέσω παρατήρησης των δικών τους στάσεων και συμπεριφορών με παράλληλη ανάπτυξη της ενσυναισθητικής τους ικανότητας
* η επεξεργασία και κατανόηση των συναισθημάτων τους : μεταγνωστικές δεξιότητες
* η ανάπτυξη της κριτικής σκέψης : γνωστική και βουλητικο- συναισθηματική διάσταση , ηθική και αξίες
* η καλλιέργεια δεξιοτήτων αυτορρύθμισης
* η βελτίωση των διαμαθητικών σχέσεων : κοινωνική αποδοχή και αναγνώριση από τους συνομηλίκους
* η εκμάθηση στρατηγικών επίλυσης διαφωνιών - συγκρούσεων κυρίως μέσω της διαπραγμάτευσης
* η αποδοχή της διαφορετικότητας ιδεών και αντιλήψεων , στάσεων και συμπεριφορών
* η ανάπτυξη δεξιοτήτων επικοινωνίας μεταξύ των μαθητών σε πραγματολογικό επίπεδο μέσω της αφήγησης που έγκειται στην περιγραφή προσωπικών εμπειριών με συνοχή και συνεκτικότητα καθώς και μέσω του διαλόγου που συνίσταται στην εναλλαγή ρόλων ακροατή – ομιλητή με θεματική σύνδεση , σε κλίμα πάντοτε σεβασμού και εμπιστοσύνης σε δημοκρατικά και συνεργατικά περιβάλλοντα

Β) ΥΛΟΠΟΙΗΣΗ ΤΟΥ ΠΡΟΓΡΑΜΜΑΤΟΣ

Οι μαθητές εξέφρασαν ελεύθερα τη γνώμη τους για τη σημασία των όρων φιλία-φίλος . με τη μέθοδο του ιδεολογικού καταιγισμού ή αλλιώς «brain-storming» . Οι ιδέες τους καταγράφηκαν στον πίνακα και παρατίθενται παρακάτω οι πιο αντιπροσωπευτικές , όπως έκριναν και συναποφάσισαν οι ίδιοι οι μαθητές :

* Φιλία απολαμβάνουμε όταν έχουμε έναν φίλο δίπλα μας .
* Φίλος είναι κάποιος που μας αγαπά και μας κάνει συντροφιά .
* Σεβόμαστε τους φίλους μας και να προσέχουμε ο ένας τον άλλον .
* Μοιραζόμαστε με τον φίλο μας τα μυστικά μας .
* Φίλος είναι κάποιος στον οποίον έχουμε εμπιστοσύνη .
* Η φιλία είναι μια στενή σχέση .
* Οι φίλοι δεν μαλώνουν για ψιλοπράγματα .
* Δεν είμαι μόνος / μόνη . Έχω κάποιον (φίλο) που με στηρίζει .
* Η φιλία συμβαίνει όταν ο ένας να βοηθά τον άλλον .
* Οι φίλοι είναι καλοί μεταξύ τους .
* Η φιλία γεννά δυνατά συναισθήματα όπως : χαρά , φόβο-ανησυχία για την κατάσταση του άλλου , αγάπη , ασφάλεια , συμπαράσταση , ευτυχία , θετικές σκέψεις , ο φίλος μου είναι και αδελφός μου , ψυχική δύναμη (αν έρθει κάτι άσχημο στη ζωή μου θα το αντιμετωπίσουμε μαζί - εγώ και ο φίλος μου/ εγώ και η φίλη μου) .

Β) Κάποιες φορές όμως προκαλεί θυμό ή στενοχώρια ιδιαίτερα όταν προκύπτουν έντονες διαφωνίες. Γι’ αυτό οι μαθητές κλήθηκαν στη συνέχεια ν’ αφηγηθούν τέτοιου είδους εμπειρίες και να καταγράψουν και τις αντίστοιχες συμπεριφορές στις αντίστοιχες περιπτώσεις σε ένα κομμάτι χαρτί, οι οποίες κατόπιν σημειώθηκαν στον πίνακα από την εκπαιδευτικό της τάξης για ν’ αποτελέσουν αντικείμενο συζήτησης με στόχο τη διαφύλαξη της ψυχικής υγείας των ανήλικων μαθητών .Για να επιτευχθεί ο παραπάνω στόχος εφαρμόσαμε «τα παιχνίδια ρόλων» , το «ψυχόδραμα» του Morenoοι οποίες, ως βιωματικές μέθοδοι επίλυσης διαφωνιών και συγκρούσεων με στόχο την στήριξη και ενίσχυση της ψυχικής ανθεκτικότητας των μαθητών μέσω της διαπραγμάτευσης , υλοποιήθηκαν εναλλάξ με επιτυχία καθώς ο στόχος ήταν να γενικευτούν ως πρακτικές εξάλειψης έντονων αντιπαραθέσεων μεταξύ ανηλίκων εντός και εκτός σχολικού περιβάλλοντος . Η συζήτηση που ακολούθησε μεταξύ των μαθητών συνέβαλε σε μεγάλο βαθμό , στην καλλιέργεια της ενσυναισθητικής ικανότητας και των δεξιοτήτων επικοινωνίας όπως η ενεργητική ακρόαση και η αμοιβαία ανταλλαγή και κατανόηση μηνυμάτων με προϊόντα αυτής , προτάσεις επίλυσης συγκρουσιακών καταστάσεων εκ μέρους των μαθητών .

***Γ) Συμπλήρωση ερωτηματολογίου –ΕΠΙΛΥΣΗ ΠΡΟΒΛΗΜΑΤΟΣ***

Τέλος , δόθηκε ερωτηματολόγιο στους μαθητές με στόχο να επιλύσουν σε αναπαραστασιακό επίπεδο μια διαφωνία που «προέκυψε» μεταξύ αυτών και κάποιων συμμαθητών τους και να σημειώσουν ποια από τις παρακάτω αναγραφόμενες πρακτικές επίλυσης της σύγκρουσης θεωρούν την καταλληλότερη και γιατί . Το ερωτηματολόγιο συμπλήρωσαν 18 μαθητές σε σύνολο 23. Το ερωτηματολόγιο παρατίθεται ως έχει :

|  |
| --- |
| **Είμαι στο προαύλιο του σχολείου και θέλω να παίξω μπάλα με τ’ άλλα παιδιά . Πλησιάζω μια παρέα τριών συμμαθητών μου και τους ζητώ να παίξουμε ποδόσφαιρο με την μπάλα μου . Εκείνοι όμως αρνούνται επειδή ετοιμάζονται να παίξουν με τις τάπες τους .** |

Πώς αντιδρώ ; Σημειώνω μια από τις παρακάτω απαντήσεις , αυτή δηλαδή που με αντιπροσωπεύει περισσότερο και γράφω γιατί την επέλεξα :

1. Προσπαθώ με το ζόρι να τους κάνω να παίξουν αυτό που θέλω εγώ , ακόμα κι αν εκείνοι δεν το θέλουν .
2. Τους μιλώ άσχημα εξαπολύοντας βρισιές , κατηγορίες ή ακόμη κάνοντας και χειρονομίες , επειδή δεν κάνουν αυτό που θέλω εγώ , αλλά αυτό που θέλουν εκείνοι .
3. Φεύγω μουτρωμένος/η , πληγωμένος/η νιώθοντας ταπείνωση και απόρριψη .
4. Σέβομαι τις διαθέσεις των άλλων και επιχειρώ να κάνω μια συμφωνία μαζί τους λέγοντάς τους ; «Ωραία , θα παίξω κι εγώ μαζί σας τάπες τώρα , αλλά μετά θα παίξουμε και μπάλα , εντάξει;»

Ένας από τους μαθητές δεν θέλησε να γράψει το γιατί . Ένας άλλος διάλεξε την πρώτη τακτική θεωρώντας ότι ακόμη κι αν διάλεγε κάποια από τις υπόλοιπες τρεις , εκείνοι θα εξακολουθούσαν ν’ αρνούνται την πρότασή του . Δεκαέξι όμως από τους μαθητές επέλεξαν την τέταρτη πρακτική ως την καταλληλότερη . Παρακάτω παραθέτουμε την αιτιολογία της επιλογής καθενός : ***Επέλεξα αυτή την πρακτική γιατί:***

|  |
| --- |
| Πρέπει να σεβόμαστε ο ένας τον άλλον και να έχουμε υπομονή .  Πρέπει να τους σεβαστώ γιατί είναι επιλογή τους .  Πρέπει να σκεφτόμαστε ο ένας τις ανάγκες του άλλου .  Αν τους το πω με κακό τρόπο δεν θα παίξουν μαζί μου μετά μπάλα ,.  Θα παίξουμε όλοι μαζί τάπες και μπάλα και έτσι θα κάνουμε όλοι αυτό που θέλουμε .  Δέχτηκαν να παίξω μαζί τους .  Δεν είναι ωραίο να μιλάμε με βρισιές ούτε να κάνουμε τους άλλους με το ζόρι να κάνουν αυτό που θέλουμε εμείς .Δεν θέλω να είμαι ούτε πληγωμένος ούτε να νιώθω ταπείνωση και απόρριψη .  Αγαπάω τους φίλους μου και όλα τα παιδιά .  Πιστεύω ότι το τέταρτο θα ήταν και το πιο δίκαιο .  Είναι καλύτερα να κάνουμε όλοι καλά πράγματα ο ένας για τον άλλον και όχι να τσακωνόμαστε .  Θα μοιραστούμε τα παιχνίδια μας .  Αντί να τσακωθούμε θα παίξουμε και τα δυο παιχνίδια .  Είμαι πολύ καλός άνθρωπος και δεν θέλω να με αφήσουν τα παιδιά μόνη μου .  Είμαι άνθρωπος κουλτούρας και σέβομαι τους άλλους .  Δεν είναι σωστό να βρίζω και χτυπάω , αλλιώς δε θα έχω φίλους και θα είμαι μόνη μου.  Σέβομαι τους ανθρώπους πολύ . |

***Δ) Αποτίμηση του προγράμματος - Συμπεράσματα***

1.Παρατηρούμε ότι οι μαθητές στην πλειοψηφία τους , θεωρούν απαραίτητη προϋπόθεση δημιουργίας και διατήρησης μιας υγιούς φιλικής σχέσης πρωτίστως την αφοσίωση και το έμπρακτο ενδιαφέρον του ενός προς τον άλλον και την αδελφοσύνη, την προσδοκία δηλαδή μια βαθιάς φιλικής σχέσης που θα στηρίζεται σε κοινές αξίες , από τις οποίες , η συμπόνια και η συναισθηματική αλληλεγγύη (πρέπει να ) αποτελούν τη βάση της.

2.Όσον αφορά στις πρακτικές επίλυσης συγκρούσεων μεταξύ ανηλίκων εντός και εκτός σχολείου οι μαθητές (στην πλειοψηφία τους) δηλώνουν ότι αποτελεσματικότερες πρακτικές αποδεικνύονται ο διάλογος , η ελεύθερη έκφραση των σκέψεων και των συναισθημάτων τους και η επιλογή λύσεων που συμφέρουν και τις δυο πλευρές .

3.Επιβεβαιώνεται ότι οι καλές φιλικές σχέσεις , σχετίζονται θετικά με μεγαλύτερη εμπλοκή στο σχολείο , την κοινωνική αποδοχή και τη θετική ενίσχυση της αυτοεκτίμησης , τη βελτίωση της κοινωνικής προσαρμογής και την αύξηση της ικανότητας των ανηλίκων να διαχειρίζονται στρεσογόνες καταστάσεις .Το γεγονός ότι τα παιδιά επιζητούν να έχουν υγιείς φιλικές σχέσεις με τους συνομηλίκους τους διότι μέσω αυτών ικανοποιούν την ανάγκη τους για συντροφικότητα, επιδιώκουν ταυτόχρονα την επίλυση των διαφορών μεταξύ τους , διαμέσου της διαπραγμάτευσης και της συναίνεσης , εκπαιδευόμενοι στις αντίστοιχες πρακτικές .

4.*Στα πλαίσια της κοινωνικής αλληλεπίδρασης οι διαφορές απόψεων είναι φυσικές και αναμενόμενες . Οφείλουμε να τις αναζητάμε , αν χρειαστεί να τις προκαλέσουμε , οδηγώντας τον καθένα ν’ αποκτήσει την εμπειρία της συζήτησης και της απόφασης .Οι διαφωνίες , είναι γνωστό ότι κινητοποιούν ένα ευρύτερο φάσμα εκτιμήσεων και απόψεων και αυξάνουν την πιθανότητα παραγωγής νέων επιχειρημάτων και αξιόλογων λύσεων από την πλευρά των εμπλεκομένων γενικότερα .Δίνοντας στους μαθητές τη δυνατότητα να υποστηρίξουν με σθένος την άποψή τους αποδεχόμενοι τις θέσεις εκείνες που έχουν υπάρξει αντικείμενο κριτικής εξέτασης και συζήτησης , και αποφεύγοντας τη χρήση στερεοτύπων , προκατασκευασμένων λύσεων και επιχειρημάτων «εξουσίας» οδηγούνται στην* ***καινοτομία*** *.*

Η ΕΚΠΑΙΔΕΥΤΙΚΟΣ Γ1 ΤΑΞΗΣ , ΠΕ 70 : Δρ. Σαφελά Αγγελική-Βαρβάρα